
Prolegomena . 


De  malaciis  telarum  organicarum  doctrina  praesenti 
scientiarum  statu  jam  numeranda  est  inter  obscuriores 
pathologiae  partes.  Etenim  ut  taceam  de  manca  nostra 
cognitione  pathogeniae,  decursus,  therapiae  horum  pro- 
cessuum morbosorum,  in  multis  eorum  casibus  ne  illud 
quidem  certo  et  accurate  statuendum  est,  quanta  muta- 
tionum anatomicarum  sectione  cadaveris  detectarum  pars 
morbo  et  vitae,  quanta  sit  lusui  virium  chemicarum  post 
mortem  agentium  tribuenda.  Insignissimum  hujus  generis 
exemplum  gelatinosa  ventriculi  tubique  intestinalis  malacia, 
de  qua  in  hoc  libello  nonnulla  proferentur.  Exilis  licet 
et  ingrata  res  videatur,  tamen  ut  vix  alia  apta  est  ejus 
historia,  quae  demonstret,  quanti  judicium  aequum  et  in- 
tegrum nisum  emendatis  physiologiae  fundamentis,  nisura 
experimentis  apte  accurateque  peractis,  ad  illustrandam 
pathologiam  sit  momenti.  Namque  si  perlustraveris  co- 
piam opinionum  et  hypothesium  diversissimarum  et  ma- 
xime repugnantium,  quae  de  natura  gastromalaciae  inde 
ab  Hunteri,  primi  ejus  observatoris  et  fundatoris  sae- 
culi praeteriti  temporibus  usque  ad  recentissimam  Dris. 
Elsaesseri  scriptionem  in  medium  prolatae  sunt,  de- 
sperandum fere  videtur,  omnino  certo  quidpiam  de  ea 

re  posse  statui.  Nullum  est  enim  hujus  doctrinae  quasi 
punctum,  quod  non  diversissima  ratione  sit  explicatum, 
de  nulla  ejus  parte  omnes  omnino  consentiunt,  ne  de  mu- 
tationibus quidem  anatomicis,  quibus  alias  quidem  in  flu- 
ctuante et  ambigua  pathologiae  disciplina  maxima  omnino 
fides  inesse  videtur.  At  laudatum  supra  Elsaesseri 
scriptum  iterum  demonstravit,  quatenus  exacta  nuper  et 
observandi  et  inquirendi  methodus  valeat  exterminare 
hypotheses  in  mancarum  cognitionum  fundo  luxuriantes, 
earumque  loco  integram  factorum  confirmatorum  serere 
explicationem. 

Atque  haec  quidem  res  me  commovit,  ut  coactus 
antiquo  illo  more  ad  summos  in  medicina  honores  capes- 
sendos de  re  medica  aliquid  in  medium  producere,  ex 
vasta  harum  rerum  copia  ipsam  hanc  gastromalaciae  do- 
ctrinam monographia  tractandam  eligerem. 

Jam  quum  mihi  non  fuerit  multa  occasio,  id  quod 
maxime  doleo,  ad  explanandam  et  illustrandam  de  ea  re 
controversiam  neutiquam  satis  diremptam,  accuratas  in- 
stituere disquisitiones  et  experimenta:  opusculo  ex  fon- 
tibus solis  fere  litterariis  et  iis,  ut  notum,  satis  turbidis 
hausto  multum  pretii  inesse  non  potest.  Peto  igitur,  si 
benignus  fortasse  homo  libellum  dignum  sit  habiturus, 
quem  manibus  suis  capiat  et  paullulum  inspiciat,  ne  ex- 
spectet magna  quaedam  et  nova  quidem  inventa;  nihil 
enim  reperiat,  nisi  succinctam  earum  rerum  expositionem 
et  dijudicationem,  quae  hucusque  de  gastromalacia  a prae- 
stantissimis  scriptoribus  litteris  mandatae  sunt.  Jam  vero 
nihil  aliud  mihi  reliquum  est,  quam  ut  lectoris  benevo- 
lentiam et  patientiam  iterum  atque  iterum  mihi  exoptans 
ad  ipsum  accedam  propositum. 


Necroscopia. 


Doctrinam  exponere  incipiam  describendis  abnormibus 
ventriculi  gelatinose  emolliti  mutationibus  anatomicis,  qua 
quidem  in  re  jam  maxima  inter  scriptores  consensio  in- 
venitur. Complures  gastromalaciae  gelatinosae  formas  et 
gradus  statuerunt,  inter  quos  tamen  accurati  fines  deli- 
neari non  possunt.  Inde  a gradu  levissimo,  ubi  nonnisi 
intumescentia  et  lenis  tunicae  ventriculi  mucosae  emol- 
litio  in  parte  coecali  maxime  invenitur,  ita  ut  aut  omnino 
non  jam  detrahi  aut  parvis  tantum  laciniis  a cellulosa 
revelli  possit,  usque  ad  totius  fundi  ventriculi  commu- 
tationem in  pultem  ex  albo  flavescentem,  pellucidam, 
vitreo  similem,  gelatinosam,  perforationem  ejus  atque  in- 
fusionem contenti  in  cavum  abdominis,  emollitionem  par- 
tium circumjectarum,  lienis,  hepatis,  pancreatis,  non  raro 
etiam  oesophagi,  diaphragmatis,  pulmonum  adeo,  ita  ut 
universarum  thoracis  et  abdominis  organorum  differentia 
paene  sublata  sit:  lenis  et  continuus  transitus  reperitur. 
Ante  sectionem  plerumque  perforatio  ventriculi  nondum 
intravit;  fundus  per  totam  suam  crassitudinem  intumuit 
et  in  gelatinam  facile  abstergendam  commutatus  est,  quae 
nonnisi  tenui  involucro  peritonaeali  jam  continetur;  inter 
auferendum  ex  cavo  abdominis  facillime  tum  in  curvatura 
majore  dirumpitur  contentumque  ex  apertura  oblonga 
cum  marginibus  laceratis,  paene  resolutis  effundit. 

Color  gelatinosae  ejus  massae  diversus  partim  pendet  e 
contento  ventriculi,  partim  e quantitate  sanguinis  admixti, 
qui  ei  tinctionem  a griseo  ad  nigrescentem,  infusi  coflfeae 
sedimento  similem  impertire  potest.  Colorationis  his 

differentiis  elassificationem  singularem  fundare  velle,  quem- 
admodum Rokitanski  nuper  fecit,  secundum  Elsaes- 
ser  et  Canstatt  propterea  non  aptum  est,  quia  conti- 
nui singularum  tinctionum  transitus  omnibus  ab  scripto- 
ribus observati  statutique  sunt. 

Locus  emollitus  paullatim  in  normales  transit,  demar- 
catoria  inter  partes  abnormes  et  normales  linea  rarius 
observata  et  parum  accurate  descripta,  quam  ut  ejus  rei 
aliqua  ratio  haberi  possit.  Emollitio  per  strias  plerumque 
vel  taenias  in  reliquam  normalis  texturae  tunicam  exten- 
ditur. Atque  haec  quidem  plerisque  in  casibus  perquam 
anaemica  inventa  est.  Contentum  aliquod  consensu 
omnium  fere  scriptorum  ventriculis  emollitis  nunquam 
defuit.  Nec  nisi  in  iis  locis,  qui  cum  illo  in  contactum 
venerant,  id  quod  in  fundo  ventriculi  atque  in  plicarum 
altitudine  maxime  debet  fieri,  perforato  autem  ventriculo 
et  effuso  in  cavum  abdominis  contento  in  liene,  hepate, 
pancreate  liquore  stomachali  allutis,  emollitio  reperiebatur; 
partes  a contenti  contactu  remotae,  ut  cardia  ventriculi, 
curvatura  minor  et  aliae  ex  regula  normales  erant. 

Insignis  in  omnibus  casibus  peracidus  contenti  odor, 
qualis  lactis  acidi,  ex  quo  maxime  etiam  constabat,  cum 
reactione  acidissima.  Accuratae  ejus  analyses  adhuc  de- 
ficiunt; J aeger  methodo  comparandi  non  satis  accurata 
acidum  aceticum  in  illo  invenit,  alii  laeticum,  alii  hy- 
drochloricum,  alii  alia  acida  explorarunt. 

Eadem,  quae  ventriculi,  tubi  intestinalis  emollitio  signa 
praebet*,  quae  rarior  inventa  et  minoris  plurimum  est 
extensionis.  Insignissimum  Allan  Burns  exemplum  nar- 
rat, ubi  totus  intestinorum  tractus  in  massam  gelatinosam 
supra  descriptam  erat  commutatus. 

Haec,  quam  modo  exposui,  ventriculi  partiumque  ad- 
jectarum destructio  apud  infantes  lactentes  maxime  inve- 
nitur; nec  desunt  vero  exempla,  ubi  et  in  provectiorum 
annorum  cadaveribus  emollitio  et  resolutio  tunicae  ven- 
triculi mucosae,  a relata  non  multum  diversa  observata 
est.  Jam  Hunterus  refert,  leviorem  in  plerisque,  quae 
secuerit,  cadaveribus  sese  reperisse;  et  revera  nonnisi 
accuratarum  sectionum  descriptionum  magno  conferendo 
numero,  quemadmodum  in  Louis  disquisitionibus  patho- 
logico - anatomicis  inveneris,  opus  est,  ut  de  frequentia 
et  magna  ejus  metamorphoseos  in  omni  aetate  hominum 
extensione  certior  fias. 

Hoc  loco  jam  adnotandum  videtur,  cum  emollitione 
ventriculi  plerumque  in  cadaveribus  gravioris  momenti 
alias  percipi  aliorumque  organorum  laesiones,  quae  mor- 
tem comparasse  optime  poterant. 

Opinionum  de  causis  et  natura  gastromalaciae 
historia . 

Quod  attinet  causas  et  naturam  gastromalaciae,  per- 
acidum  ventriculi  contentum  sine  exceptione  fere  cum 
ipsa  congruens,  nimium  in  oculos  cadebat,  quam  ut  res 
utraeque  non  in  causalem  nexum  referendae  visae  essent. 
Jam  qui  primus  gastromalaciam  observabat,  clarissimus 
Angliae  anatomus  et  physiologus,  J.  Hunter  hanc  sen- 
tentiam professus  est;  et  quamvis  tum  processus  dige- 
stionis et  momenta  ibi  agentia  adhuc  satis  dubia  essent, 
tamen  mirifica  inductus  divinatione  hypothesin  proposuit, 
digestionem  in  vita  inceptam  post  mortem  eadem  ratione 
posse  continuari  et  vas  ipsum,  in  quo  processus  ille 


10 


conficeretur,  in  circulum  resolutionis  posse  attrahi.  Ge- 
latinosam  propterea  ventriculi  emollitionem  verbo  aptis- 
simo ipsius  organi  antopepsiam  appellabat,  quae  in  uno- 
quoque cadavere,  post  unum  quemque  morbum  praegres- 
sum, vel  adeo  sine  eo  post  necem  violentam  conditionibus 
idoneis  posset  procedere.  Saepius  eam  in  infantium  ca- 
daveribus reperiri  mentionem  non  facit;  neque  de  gastro- 
malacia  tamquam  morbo  agit;  nihil  aliud  enim  illi  haecce 
videbatur,  quam  processus  post  mortem  chemicus.  De 
antopepsia  ventriculi  doctrina  permultum  temporis  gene- 
rali probatione  gavisa  est;  alii  anatomi  anglici  insignis- 
simi, ut  Burns,  Carswell,  Wilson  Philipp  eam 
confirmabant  eique  novas  suggerebant  observationes,  ne- 
mine naturam  ejus  cadavericam  dubitante. 

Primus  contra  hanc  sententiam  publice  disseruit  Jae- 
ger,  Stutgardiensis,  primo  hujus  saeculi  decennio  florens: 
habendus  est  ille  quidem  auctor  doctrinae  statuentis  ga- 
stromalaciam  singularem  lactentium  morbum.  Videamus, 
quaenam  eum  causae  ad  relinquendam  sententiam  usque 
ad  illud  tempus  omnino  probatam  commoverint.  Jaeger 
multis  infantium  cadaveribus  dissectis  animadvertisse  se 
putavit,  post  morbum  vehementi  materiarum  acidarum 
vomitu,  defluxu  alvi  viridi,  acido,  siti  intensa,  rapide  in- 
trante macie,  collapsu,  convulsionibus  insignem  prae  ce- 
teris mutationes  stomachi  supra  descriptas  frequentissime 
accidere,  sine  ulla  saepe  alia  abnormitate  pathologico- 
anatomica.  Quae  res  ei  suffecit,  ut  morbum  et  condi- 
tionem stomachi  post  mortem  anomalam  in  nexum  cau- 
salem redigeret  necessarium,  idque  eo  magis,  quum  is 
morbus  in  systematibus  morborum  tum  vigentibus  non 
apte  collocari  posset.  Malaciam  jam  inter  vitam  adesse 

et  symptomata  relata  efficere  credebat;  natura  ejus  non 
satis  ei  erat  perspicua;  primo  eum  processum  esse  exi- 
stimabat, nomae  infantium  haud  absimilem,  postea  hanc 
sententiam  irritam  ratus  reprobavit  malaciamque  ab  in- 
fluxu resolvente  contenti  ventriculi  praeter  naturam  acidi 
inter  vitam  in  tunicas  ventriculi  acto  derivavit;  simul  cum 
destructione  ventriculi  morbum  systematis  nervorum,  in 
specie  nervi  vagi,  et  inflammationem  ejus  ac  paralysin 
quidem  nexu  quodam  causali  uti  credebat. 

Jaegeri  auctoritas  sufficiebat,  ut  Hunteri  simplex 
ac  dilucida  de  autopepsia  ventriculi  doctrina  ab  illius 
temporis  turma  medica  condemnaretur;  quumque  nonnul- 
lis annis  post  Cruveilhier,  medicus  et  anatomus  gal- 
beus praestantissimus,  itidem  morbosam  gastromalaciae 
naturam  palam  proclamaret  atque  epidemiam  adeo  novi 
morbi  perniciosissimam  sese  observasse  nunciaret,  nemo 
jam  novae  hujus  doctrinae  veritatem  dubitabat;  Jaeger 
et  Cruveilhier  volebant,  gastromalaciam  esse  morbum: 
paruerunt  ceteri  et  credebant  sicuti  etiamnunc  plurimi 
bona  fide  credunt.  Tantum  aberant  ista  aetate  pathologi, 
ut  accuratam  causarum  pro  vitali  ejus  malaciae  natura 
loquentium  ponderationem  instituerent,  diligentibusque  ex- 
perimentis veritatem  ac  pretium  sententiae  Hunteri  ex- 
plorarent: ut  gauderent,  quia  novam  iterum  anatomis 
provinciam  e manibus  extorsissent,  raagnamque  darent 
operam,  ut  novae  opinioni  nova  adminicula  conquirerent; 
omnia  illa  esse  putrida  atque  a vermibus  exesa,  nemo 
sibi  persuadere  volebat;  novarum  hypothesium  diluvie 
quia  unusquisque  medicorum  insigniorum  jus  sibi  vindi- 
cabat, de  re  dubia  singulare  aliquid  proponere,  simplex 
res  in  diem  obscurior  ac  tortuosior  reddebatur,  dum  nemo 
jam  satis  calleret,  quid  verum,  quid  falsum  esset. 

Si  circumscriptum  ac  parse  mihi  tributum  spatium  ad- 
mitteret, lectori  benevolo  gaudium  praeberem,  omnes 
hasce  lepidas  hypotheses  hic  mere  appositas  videre  (nam 
refutatione  plurimae  nec  dignae  sunt  nec  indigent),  ut 
dilucide  ante  oculos  ponerem,  ad  quantas  aberrationes 
artificiosarum  hypothesium  exaedificandarum  pruritus  pos- 
sit homines  perducere;  at  quum  haec  enumeratio  psycho- 
logica magis,  quam  practica  ratione  possit  nostra  interesse 
et  in  libro  potius  de  pathematibus  ingenii  scripto,  quam 
in  tironis  medici  levi  dissertatiuncula  locum  suum  justum 
debeat  quaerere,  ex  illarum  hypothesium  refutatione  non 
egentium  acervo  unam  tantum  eligere  ac  narrare  mihi 
permiserim,  quae  ceteras  omnes  repraesentet. 

Arripio  Fleischmanni  cujusdam  conjecturam.  Ori- 
ginem suam  debet  de  polaritatibus  corporis  humani  doctri- 
nae, quae  et  nunc  quidem  hic  illic  probatur.  E viri 
enim  illius  ingeniosi  sententia  vi  gastromalaciae  morbi 
splen  et  stomachus  rationem  polarem  reciprocam  hau- 
riunt, aqua  contenti  ventriculi  solvitur  in  sua  elementa, 
quasi  fluxu  electrico  columnae  voltaicae;  in  polo  lienis 
negativo  hydrogenium  excernitur,  in  positivo  ventriculi 
oxygenium;  hoc  quidem  singulare  aliquod  acidum  pro- 
creat, quod  solvit  stomachum,  quo  resoluto  emoritur 
infans.  — Ni  res  nimis  esset  ridicula,  contumelia  pa- 
thologiae  posset  appellari,  quod  haec  hypothesis  curn 
multis  aliis  similibus  honoratum  etiamnunc  in  compendiis 
nostris  locum  teneat. 

De  causis  et  natura  gastromalaciae  ipsis. 

Sequitur  nunc  quidem  sententiarum  primariarum  di- 
judicatio earum,  quae  de  re  nostra  in  temporum  decursu 

plus  minus  vigoris  sibi  comparaverunt  vel  eodem  adhuc 
gaudent.  Quum  omnes  has  sententias  singulas  ac  discre- 
tas exponere  longum  esset,  in  complures  classes  disper- 
titas eas  proferemus,  aptissime  tres  distinguentes. 

Prima  eorum  sententias  complectitur,  qui  ventriculi 
tubique  intestinalis  emollitionem  jam  inter  vitam  perfici 
sistunt,  eamque  vel  causam  vel  effectum  singularis  cu- 
jusdam  lactentium  morbi  esse  volunt,  qui  idem  sub  ga- 
stromalaciae  nomine  in  libris  nostris  pathologicis  expo- 
nitur, de  quo  nonnulla  verba  hoc  loco  jam  facienda  sunt. 

Quamvis  consentiente  horum  scriptorum  judicio  nul- 
lus sit  morbus,  qui  aeque  nihil  typici,  constantis  prae 
se  ferat  ; quamvis  statim  a primordio  unumquodque 
signum  pathognojnonicum  desideretur  atque  in  omni 
symptomatologiae  parte  apud  diversos  auctores  contra- 
dictiones gravissimae  reperiantur:  tamen,  nescio  quanam 
facta  pactione,  haec  quae  sequitur,  morbi  imago  quasi 
norma,  constituta  atque  recepta  est,  qua  in  re  Ja egeri 
et  Cruveilhieri  potissimum  relationes  pro  fundamen- 
tis ac  regulis  acceptae  sunt. 

Morbus,  quemadmodum  pathologicae  gastromalaciae 
naturae  defensores  profitentur,  infantes  invadit  nonnulla- 
rum septimanarum  plurimum  vel  duorum  annorum;  tum 
acutus,  tum  subacutus,  tum  chronicus  existit.  Acutissi- 
mae formae  morbus,  qui  horas  tantum  XXIV  saepenu- 
mero  perdurat,  subito  erumpit,  sine  ullo  prodromo,  cum 
febri  vehementissima;  infantes  valde  et  continuo  inquieti, 
multum  vagiunt;  pulsus  frequens,  sitis  vix  explenda,  ita 
ut  vas  potatorium  jam  exhaustum  avidis  oculis  sectentur. 
Alvus  intumescit,  regio  stomachalis  interdum  fervida  per- 
cipitur ac  tum  pressa  dolet,  praeterea  aegroti  pedes  saepe 


14 


abdomen  versus  protrahunt.  Vomitus  plerumque  frequen- 
tissimus,  saepe  continuus,  liquoris  subviridis,  mucosi, 
acide  olentis,  qui  secundum  Na  gei  ratione,  qua  efficitur, 
insigne  aliquid  habet.  Infantes  enim  ea,  quae  paullo 
ante  comederunt,  non  praegressis  solitis  moliminibus,  ut 
nausea,  vomituritione,  contorsione  oculorum,  subito  uno 
vel  duobus  ructibus,  vultu  omnino  non  alienato  despuere 
dicuntur.  Praeter  vomitum,  ut  porro  illi  dicunt,  simul 
intrant  defluxus  alvi  aquosi,  virides,  anum  corrodentes, 
peracidi.  Respiratio  videtur  angusta,  aegroti  sicca  pa- 
tiuntur tussi.  Spiritus  et  cutis  frigidula;  rapidissime 
faciei  collapsus  atque  macies  efficiuntur,  clamor  mutatur 
in  vagitum  miserabilem;  postremo  provenit  sopor,  pulsus 
inaequalis,  innumerabilis  et  vita  infantis  exstinguitur,  vi- 
ribus ejus  summopere  debilitatis,  vel  inter  convulsiones. 

Formae  minus  acutae,  ut  porro  scriptores  illi  referunt, 
morbum,  qui  tum  tres  vel  quinque  dies  et  diutius  potest 
perseverare,  prodromi  antecedunt;  infantes  ciborum  appe- 
titum perdunt,  sunt  morosi,  animi  depressi,  ructibus, 
aphthis  vexantur  et  diarrhoea,  multum  saepe  jam  tem- 
poris ante  morbum  ipsum  intrantibus;  praeterea  non  raro 
etiam  vomitu  somnus  inquietus,  vultus  pallidus  atque  gra- 
viter affectus.^  Cum  febris  eruptione  diarrhoea  et  vomitus 
frequentiores  et  pertinaciores;  exonerantur  materiae  mu- 
cosae, aquosae,  acide  olentes,  interdum  fibrillis  et  floc- 
culis ex  griseo  viridibus  intermistae.  Alvus  intumescit; 
caput  etsi  principio  fervidum,  tamen  facies  et  extremitates 
mox  frigidae,  dum  reliquum  corpus  saepe  tactu  fervidis- 
simum percipiatur;  collapsus  et  hic  rapidissimus,  in  collo 
praecipue  conspiciendus,  cujus  cutis  sublata  plicas  exhibet 
inultum  temporis  remanentes.  Signa  in  capite  tantopere 

saepe  ceterarum  partium  antevertunt  ac  superant,  ut  prae- 
cipue attentionem  in  se  convertant.  Infantes  tum  semper 
dormitare  videntur  et  subsoporosi  jacent,  facillime  tamen 
expergefaciendi  (agrypnocoma);  qua  in  conditione  itidem 
inter  convulsiones  emoriuntur. 

Denique  specimina  gastromalaciae  accidere  dicuntur, 
ubi  morbus  complures  septimanas  perduret;  eadem  hic 
symptomata  adesse,  sed  longius  solum  protracta  feruntur. 

Id  quod  in  consideranda  hac  serie  symptomatum 
morbi,  quem  dicunt,  gastromalaciae,  illico  in  oculos  ca- 
dit, est  plana  eorum  signorum  penuria,  quae  directe  ma- 
laxin  ventriculi  probent;  ut  omnia  haec  symptomata  effi- 
ciantur, gravissimum  systematis  chylopoetici  nervorumque 
centrorum  affectionem  pro  causa  debere  supponi,  omni 
dubio  caret;  at  malacia  ventriculi  vel  intestini  concludi 
inde,  vel  adeo  ut  verisimilis  conspici  minime  potest. 

Fingas  tibi  cogitatione  partem  ventriculi  inter  vitam 
in  gelatinam,  quam  supra  descripsi,  conformatam;  quo 
pacto  intellexeris,  cur  non  ventriculi  motu  peristaltico, 
vel  ad  frequentissimum  vomitum  contractionibus  decu- 
tiantur massae  pultiformes  atque  per  os  vel  per  anum 
ejiciantur?  Si  fieret  illud,  jure  malaxis  ventriculi  inde 
concluderetur;  ad  nemo  dum  in  materiis  vomitis,  aut  ex 
alvo  dejectis  substantiam  ventriculi  tunicae  similem  invenit 
et  comprobavit. 

Intelligi  porro  nequit,  cur  ex  stomachi  vasis  sangui- 
feris,  malaxi  diremptis  atque  apertis  non  vehementes  hae- 
morrhagiae oriantur,  quum  oblitteratio  eorum  in  ventriculo 
emollito  nunquam  observata  sit,  quumque  Elsaesser 
post  injectionem  vasorum  stomachi  effluvium  materiae  in- 
jectae minime  impeditura  invenerit.  At  haematemesis  tam- 

quam  symptoma  gastromalaciae  nusquam  a Scriptoribus 
commemoratur. 

Multo  minus  jam  altiores  malaciae  gradus,  ubi  post 
perforationem  ventriculi  gelatinosa  lienis,  hepatis,  dia- 
phragmatis resolutio  deprehenditur,  ex  symptomatibus  pa- 
tent; perforatio,  quae  in  ipsis  levioribus  gradibus  conti- 
nuis stomachi  motibus  effici  oporteret,  inter  vitam  ae- 
groti minime  affuisse  potest;  desunt  prorsus  in  serie 
symptomatum  ejus  signa  tam  certa  quam  dilucida,  quae  res 
nec  post  mortem  in  ventriculo  emollito  comprobari  potuit. 

Praeterea  sententia,  morbum  supra  descriptum  et 
emollitionem  tunicarum  ventriculi  nexu  causali  non  uti, 
eo  juvatur,  quod,  ut  omnes  fere  de  hac  re  scriptores 
concedunt,  saepenumero,  ubi  per  vitam  gastromalaciae 
symptomatum  series  completa  aderat,  post  mortem  ne 
vestigium  quidem  emollitionis  inveniebatur  et  viceversa, 
quemadmodum  jam  supra  dictum  est,  post  morbos  pror- 
sus alios,  vel  post  mortem  violentam  extensissima  emol- 
litio  aderat. 

At  symptomata  modo  descripta  non  solum  non  emol- 
litionem ventriculi  approbant,  sed  ne  designant  quidem 
morbum  singularem  ab  aliis  pathematibus  certis  characte- 
ribus diversum.  Nam  ut  omittam,  quae  modo  de  pe- 
nuria symptomatum  pathognomonicorum , de  variabilitate 
hujus  morbi  imaginis  retuli,  si  integris  oculis  symptoma- 
tum series,  sicuti  a diversis  auctoribus  describuntur, 
componimus,  mirati  invenimus,  modo  hydrocephalum  acu- 
tum, modo  atrophiam  infantum,  saepissime  autem  choleram 
infantum  quam  accuratissime  disertis  verbis  nobis  depingi, 
hac  solum  differentia,  quod  in  casu  speciali  allato  sto- 
machus post  mortem  emollitus  reperiebatur,  unde  satis 

fit  probabile,  nonnisi  mutationibus  anatomicis,  quae  ut 
postea  demonstrabimus,  mere  fortuitae  sunt,  morbum 
nostrum  hypotheticum  inter  vitam  cognitionem  debere. 
Anatomicus  inde  morbus  gastromalacia  non  sine  jure 
possit  vocari,  quum  praeterea  a solis  fere  ex  professione 
anatomis,  minus  autem  a medicis  practicis  saepius  ob- 
servata et  descriptione  accuratiore  digna  habita  sit. 

Ut  insufficiens  doctrina  gastromalaciae,  tamquam  morbi 
sni  generis  singularis,  ita  et  sententiae  de  natura  patho- 
logici illius  processus.  Malaciam  omnino  elementarem, 
» idiopathicam  esse  formam  morborum,  et  uti  in  omnibus 
telis  organicis,  sic  quoque  in  ventriculo  sine  aliorum 
morborum  concursu  posse  existere,  opinio  jure  hic  prae- 
tereunda mihi  videtur,  quum  nunc  quidem  nemo  fere  de 
secundaria  omnium  malaciarum  natura  dubitet.  Et  ven- 
| triculi  igitur  malacia,  si  esset  re  vera  morbus,  nonnisi 
deuteropathicus  posset  esse;  ergo  hoc  solum  quaeritur, 
quemnam  morbum  alium  scriptores  genitorem  illius  pu- 
taverint. 

Primaria,  quae  hic  oppugnanda  videtur,  sententia  ga- 
stromalaciam  residuum  aut  symptoma  concomitans  habet 
inflammationis  acutae  vel  subacutae.  Ortum  illa  ducit 
a Cruveilhier,  quem  saepius  jam  commemoravi,  et 
omnino  a solis  fere  Francogallis  usque  ad  recentissima 
tempora  defensa  et  a paucis  tantum  aliarum  terrarum 
observatoribus  repetita  est.  Facile  est  intellectu,  Brous- 
saei  aetate,  ubi  gastroenteritidis  simulacrum  in  omnibus 
fere  processibus  morborum  in  scenam  prodibat,  non 
minus  gastromalaciam  in  solo  inflammatorio  radicem  ha- 
bere oportuisse.  At  levis  jam  in  eam,  quam  supra  de- 
scripsi, cadaverum  conditionem  oculorum  obtutus  hanc 

sententiam  refellit.  Est  utique  malacia,  quae  inflamma- 
tionem sequitur,  sed  haec  a gelatinosa  diversissima.  Se- 
cundum Carswell  tunica  mucosa  ratione  inflammatoria 
emollita  minime  pellucida,  sed  magis  minusve  imperspicua 
et  opaca;  vel  maxime  depravata  vel  prorsus  corrosa, 
nunquam  massam  format  albuminosam  aut  gelatinosam, 
sed  semper  adspectum  praebet,  qualem  farina  et  aqua 
mixtae.  Praeterea  omnes  ferme  ventriculos  gelatinose 
emollitos  rubedo  deficiebat  injectoria,  deficiebant  inter 
vitam  symptomata  gastritidis;  nam  dolor,  calor,  intume- 
scentia in  regione  stomachali  rariora  adeo  morbi,  quem  * 
dixerunt,  symptomata,  observata  sunt. 

Itaque  sententia  quoque,  quam  Schoenlein  defendit, 
gastromalaciam  in  neurophlogosium  per  se  jam  obscu- 
rarum et  minime  omnino  receptarum  numerum  referens, 
sponte  collabitur. 

Simillima  huic  alia  sententia,  quae  gastromalaciam 
affectionem  ventriculi  atrophicam  vel  gangraenosam  habet, 
et  a paralysi  nervi  vagi  oriundam.  Non  minus  haec  quidem 
aliena  est  atque  inepta.  Nam  ut  illud  omittam,  atrophiae 
et  gangraenae  et  in  vita  et  in  cadaveribus  prorsus  omnia 
signa  characteristica  deesse,  voluminis  nempe  deminutio, 
odoris  gangraenosi,  bullarum  gangraenosarum  nusquam 
fit  mentio:  paralysis  nervi  vagi  mera  hypothesis,  quae 
nihil  pro  se,  omnia  autem  contra  se  habet.  Quo  pacto 
hercle  nervus  paralyticus  potest  esse,  qui  perceptionem  ji 
intensissimam,  hoc  in  casu  sitis  dilucide  praebeat;  et  |i 
sitis  constantissimum  adeo  morbi  hypothetici  symptoma 
undique  proclamatur.  Ac  deinde  continua  tussicula,  cum 
respiratione  normali  paullulum  accelerata  hyperaesthesiam 
potius  probat,  quam  anaesthesiam  nervi  pneumogastrici 
in  parte  sua  pulmonali. 

Et  cum  noma  infantium  gastromalaciam  composuerunt, 
quae  mutato  solum  loco  formam  paullulum  modificatam 
praeberet.  Possem  supersedere  refutatione  hujus  sen- 
tentiae, quum  Jaeger  opinionum,  quam  supra  comme- 
moravi, mutatione  futilitatem  ejus  facto  demonstret;  sed 
quum  et  Romberg  iterum  favere  huic  placito  videatur, 
paucis  verbis  essentialis  metamorphosium  differentia  suum 
hic  locum  habeat.  Quod  ad  nomam  spectat,  constat,  ex 
nodulo  subrubro  vel  nigro  cum  induratione  et  oedema- 
tosa  partium  circumjacentium  intumescentia  ulcus  lividum 
oriri,  quod  saniem  nigrescentem  sanguinolentam,  cada- 
verice  foetentem  profundit,  et  rapide  extentum  circuitum 
in  pulpam  discolorem  cum  crusta  nigra  pultiformi  con- 
vertere. Omnia  haec  signa  desunt  gastromalaciae;  imo 
non  est  omnino  ulcus,  sed  nonnisi  intumescentia  gelati- 
nosa tunicarum  ventriculi  sine  ulla  secretione  ulcerosa; 
nec  sanguis  invenitur  exsudatus,  nec  sanies,  nec  crusta, 
itemque  odor  gangraenosus  non  observatus  est.  Jam 
autem  omnibus  his  rebus  contradicentibus  placitum  illud 
pro  vero  acceptare,  quia  vir  illustrissimus  probabile  ha- 
buerit, nunc  quidem  absurdum  videatur,  temporibus  iis 
praeterlapsis,  ubi  discipulus  magistri  verba  velut  oracula 
a diis  inspirata  sacrosancta  ducebat. 

Postrema  hujus  primi  sententiarum  complexus  opinio 
plurimum  pro  se  habere  videtur:  malaciam  enim  et  re- 
solutionem oriri  vult  vi  secreti  tunicae  mucosae  ventri- 
culi perversi,  corrosivi,  peracidi;  quod  jam  inter  vitam 
effectum  perniciosum  exercere  dicunt.  In  altioribus  ga- 
stromalaciae gradibus  placitum  illud  valere  non  posse, 
jam  supra  comprobasse  mihi  videor;  nonnisi  pro  levio- 
ribus igitur  gradibus  negativa  demonstratio  afferenda  sit. 

Hoc  vero  nos  immediate  ad  secundam  sententiarum  clas- 
sem perducit,  semivitalium,  quos  Elsaesser  vocat,  scri- 
ptorum, qui  emollitionem  in  vivis  incipere,  post  mortem 
continuari  existimant,  dum  expensionem  supra  descriptam 
assequatur. 

Jam  a primordio  haecce  opinio  improbabile  aliquid 
prae  se  fert,  quia  nullum  est  exemplum  metamorphoseos 
materiae,  quae  in  animata  parte  organica  eadem  ratione 
conficiatur,  qua  post  mortem  et  vice  versa.  Ne  putredo, 
aut  gangraena  quidem  huc  duci  potest,  nam  animatae 
partis  putrescentia  et  per  se  et  per  signa  circuitus  di- 
versissima est  a putredine  post  mortem  effectae.  Attamen 
perquam  acidi  infantium  gastromalaciorum  succi  gastrici 
in  tunicas  ventriculi  vis  et  conditio  accuratiore  explo- 
ratione digna  est,  quum  consentiente  semivitalium  scri- 
ptorum judicio  succus  ille  sola  emollitionis  causa  esse 
feratur. 

Ac  primum  quidem  quaeritur,  num  succus  gastricus 
in  morbo  supra  descripto  revera  corrosivam  habeat  qua- 
litatem, venenis  acribus  similem;  deinde,  num  jam  in 
vita  vim  destructivam  exercere  possit? 

Quod  priorem  attinet  quaestionem,  analyses  et  ma- 
teriae vomitae  et  contenti  ventriculorum  chemicae,  non 
raro  institutae,  nonnisi  normalia  chymi  elementa  com- 
probarunt; acidum,  penetrante  jam  odore  satis  se  mani- 
festans, solum  quantitate  praevalente  aderat.  Inveniebatur 
acidum  aut  laeticum,  aut  hydrochloricum  aut  aceticum. 
Materia  abnormis,  constans,  corrosiva  nunquam  poterat  re- 
periri;  insontiam  autem  chymi  peracidi  Camerer  i experi- 
menta illustrant,  qui  contentum  illud  acidum  cuniculis  sine 
ullo  eorum  detrimento  porrigebat:  ac  porro  observatio, 

pyrosin,  vel  gradus  vehementissimi,  ita  ut  quotidie  multa 
liquoris  acidissimi  pondera  vomitu  exonerentur,  quemad- 
modum mihi  ipsi  hoc  quidem  accidit,  permultos  annos 
sine  magna  aegroti  calamitate  perferri. 

Nihilo  secius  tamen  quaestio  altera  disquisitione  digna, 
anne  in  debilitato  sane,  anaemico,  cachectico  ventriculo, 
qualis  in  infantibus  illis,  de  quibus  nos  disputamus,  certe 
supponendus,  contentum  peracidum  inter  vitam  quidem 
emollitionem  et  resolutionem  possit  provocare,  sive  per- 
magna acidi  quantitate,  sive  aucta  ea  re  vi  peptica,  quum 

illud  post  mortem  re  vera  accidere  et  ut  postea  accu- 
ratius demonstrabitur,  arte  facillime  effici  posse  satis 

constet.  At  contra  sententiam  illam  causae  loquuntur 
gravissimae  et  subjectivae,  rationales  et  objectivae,  phy- 
siologiae principiis  nisae. 

Et  anaemicus  ventriculus  resistentiam  suam  propriam 
contra  influxus  externos  nocentes  agentem  conservat;  et 
idem  chemicae  menstruis  mitioribus,  eum  tangentibus, 
comparandae  solutioni  resistit,  quod  vivit,  i.  e.  quod 

continua  in  eo  materiarum  mutatio  conficitur,  qua  in 
unoquoque  temporis  momento  solutae  telarum  atomi  via 
circulationis  decutiuntur  novisque  compensantur,  quia 
tegmento  mucoso  tutante,  usque  renovato  obducitur,  de- 
nique quia  menstruis  resolventibus  continua  ventriculi 
mutatione  tempus  non  permittitur,  ut  in  unum  locum 
diutius  vim  exerceant. 

Si  autopepsia  viventis  ventriculi  revera  possit  fieri, 
quid  obstet,  quominus  et  apud  homines  validos  efficiatur? 
Conditiones,  huic  processui  necessariae  et  in  valido  ven- 
triculo omnes  adsunt:  peptinum,  acidum,  temperatura 
satis  alta,  Est  sola  illa  nonnisi  viventi  corpori  propria 

potestas,  in  pugna  contra  influxus  externos  aufconomiam 
organismi  conservans,  quae  processui  illi  chemico  anor- 
ganico  obstaculum  opponit,  non  facile  superandum. 

Sed  ponamus  paullulum,  infantium  gastromalacia  af- 
fectorum contento  acido  in  ventriculum  vim  chemicam 
posse  exerceri,  partem  ventriculo  etiamnunc  viventis  jam 
emollitam,  functionibus  praeesse  non  jam  idoneam;  tum 
haec  quidem  velut  corpus  alienum  se  haberet,  quod  non, 
ut  locus  inflammatus,  restitutioni  in  integrum  pronum 
atque  capax,  sed  ut  crusta  ustoria,  ut  pars  contrita  de- 
cutiendum, vel  paullatim  esset  resorbendum.  — At  quid 
agit  natura  in  hisce  ventriculis,  ut  propulset  corpus  alie- 
num, quomodo  contra  illud  reagit?  Ubi  congestio,  ubi 
area  inflammatoria,  ubi  puris  vel  granulationis  confor- 
matio; ubi  hi  illi  processus,  quibus  natura  crustam  usto- 
riam,  corpus  contritum  removere,  lacunasque  inde  factas 
novis  productionibus  studeat  explere?  Num  quis  simile 
quid  unquam  vidit,  num  invenitur  illic  reactio  partium 
circumjectarum  idonea?  Sane  quidem  hic  illic  de  rube- 
dinibus, de  locis  inflammatis,  de  tumore  inflammatorio 
sermo  fuit,  quae  res  in  ventriculo  emollito  inventae  sint: 
omnino  autem  ex  regula  ne  vestigium  quidem  inflamma- 
tionis vel  productorum  ejus  vel  sequelarum  adesse,  immo 
unumquodque  vivae  reactionis  indicium  partibus  adjectis, 
integritate  non  privatis  deesse,  hoc,  quemadmodum  supra 
jam  relatum,  a plurimis  diligentibus  observatoribus  velut 
res  minime  dubia  comprobatum  est. 

Nec  cicatrices,  reliquiae  nempe  gastromalaciae  per 
granulationem  et  cicatrisationem  curatae  in  aliquo  infantis 
ventriculo  unquam  inventae  sunt,  id  quod  sane  fieri  de- 
buisset, quum  propter  magnam  infantium  mortalitatem  et 


23 


frequentiam  gastromalaciae  ipsius  casuumque,  quos  refe- 
runt, curatorum  tale  quid  facillime  in  conspectum  scri- 
ptorum potuerit  venire,  unde  dubitatio  de  vitalitate  ejus 
malaciae  valde  augetur. 

Ad  explicandam  contra  vim  contenti  ventriculi  solu- 
toriam  resistentiae  inopiam  reactionemque  deficientem  et 
hic  iterum  improbatam  nervorum  ventriculi,  imprimis  vagi 
paralysis  hypothesin  capillis  quasi  attractam  auxilio  vo- 
caverunt et  proposuerunt,  infantium,  de  quibus  agimus, 
ventriculos  jam  inter  vitam  in  conditione  versari  paene 
emortua;  at  et  hic  simplicissime  respondetur,  ventriculum 
paene  emortuum  non  posse  siti  vehementi  affici,  nec 
posse  motus  facere  peristalticos. 

Probabile  itaque  illud  fecisse  mihi  videor,  emollitio- 
nem  ventriculi  ne  levioris  quidem  in  vita  gradus  posse 
committere,  ut  post  mortem  eadem  ratione  continuetur. 
Nihilo  secius  de  vitalibus  gastromalaciae  scriptoribus  non- 
dum sategimus;  sunt  enim  auctores  non  pauci  et  in  iis 
Canstatt,  qui  emollitionem  inter  vitam  non  posse  fieri 
toto  animo  credentes,  ut  morbum  compendiis  suis  conser- 
vent, contendunt,  illum  nonnisi  conditiones  suggere,  quae 
resolutioni  post  mortem  intranti  essent  idoneae,  vel  eam 
possint  juvare;  secretum  efficere  morbosum  parietesque 
ventriculi  simul  in  conditionem  facilius  solubilem  redigere. 

Tantopere  igitur  ex  hac  sententia  saevissimum  illud 
vastae  organi  gravissimi  vel  adeo  omnium  fere  abdominis 
organorum  destructionis  simulacrum  collapsum  esse  atque 
evanuisse  videtur,  ut,  id  quod  pathologiam  minime  tangit, 
secretum  procreet,  satis  insons,  quod  processui  alicui 
cadaverico  inserviet.  De  morte  igitur  emollitione  ven- 
triculi allata  sermo  scilicet  jam  esse  non  potest;  gastro- 

malaciae  nomen  nihil  jam  aliud,  quam  nota  aliqua,  ut 
multae  tales,  rei  plane  alii  significandae  destinata  morte 
nempe  obscuro,  profundius  in  organismo  sito,  typhoso 
vel  pyroso. 

Mirum  illud  quidem  videtur,  scriptorem,  qualis  Can- 
statt,  insignem  alioquin  judicio  libero,  integro,  singula- 
rem in  re  nostra  praestare  inconstantiam,  in  pagina  libri 
sui  altera  gastromalaciam  distinctis  verbis  in  malaciarum 
numerum  referre,  in  altera  autem  hanc  malaciam  nonnisi 
post  mortem  confici  statuere,  quasi  nihil  intersit  in  pa- 
thologia,  praesertim  in  formandis  systematibus,  utrum 
metamorphosis  aliqua  materiae  in  vivis,  an  in  mortuis 
conficiatur.  Tum  eodem  sane  jure  maculae  luridae  fe- 
rales in  inflammationibus  essent  numerandae. 

Post  digressionem  hanc  ad  illustrandam  revertamur 
questionem  illam,  num  cholera  infantum  aliove  morbo 
aliquo  conditiones  proferantur,  quae  resolutioni  tunicarum 
ventriculi  post  mortem  efficiendae  sint  idoneae?  Num 
tunica  cachectica,  anaemica  facilius  possit  resolvi,  quam 
plane  valida  atque  integra,  jam  valde  dubium  est,  quum 
Elsaesseri  experimentis  aeque  facile  plane  normalis, 
quam  aegrota  ventriculi  tunica  resoluta  esset.  Jam  so- 
lum igitur  illud  quaeritur,  num  morbosum  resolutionem 
post  mortem  juvans  secretum  revera  adsit,  vel  jure  sup- 
ponatur. Quemadmodum  sexcenties  jam  dictum  est,  in 
contento  ventriculorum  emollitorum  abnorme  nihil  aliud, 
nisi  acidi  magna  quantitas  comprobata  est.  Non  verisi- 
mile autem  videtur,  hoc  acidi  superfluum  merum  ac  so- 
lum esse  tunicae  ventriculi  mucosae  secretum;  haec  qui- 
dem semper  fere  pallida,  anaemica  inventa  est;  secretioni 
autem  profusae  efficiendae  e contrario  hyperaemicum 

potius  et  pleno  turgore  praeditum  organon  postulatur 
quocirca  emollitus  ventriculus  minus  potius  quam  plus 
acidi  secrevisse  ducendus  est;  alium  igitur  acidi  fontem 
quaerere  nos  oportet.  Hunc  autem  in  acida  praecipue 
alimentorum  infantis  non  concoctorum,  ut  lactis,  pultis 
farinacei  fermentatione,  quam  digerendi  facultate  laesa 
summopere  augeri  satis  constat,  ponendum  esse,  El- 
s aes  seri  experimenta  verisimillimum  reddiderunt. 

Itaque  ne  conditiones  quidem  emollitionem  post  mor- 
tem conficiendi  aptae  immediata  morbi  producta,  quum 
acidi  emollitionem  juvantis  quantitas  valde  indirecta  erga 
symptoma  morbi  satis  anceps,  dyspepsiam  dico  vel  py- 
rosin,  ratione  utatur. 

Et  levissima  ergo  naturae  gastromalaciae  morbosae 
umbra  dispersa  videtur  esse.  Omnis  haec  vitalis  do- 
ctrina resoluta  apparet  in  hypothesium  ficticiarum  caligi- 
nes ac  nebulas.  Nihilo  minus  symptomata  supra  de- 
scripta jus,  suum  designare  morbum,  bonum  conservant; 
cholera  infantum  non  desinit  esse  terror  aevi  lactentium, 
sicut  medicorum;  non  autem  propter  hypotheticam  ven- 
triculi emollitionem,  sed  propter  naturam  ejus  omnino 
perniciosam;  nec  haec  malacia  jam  curandi  indicationem 
potest  praebere,  sed  singularis,  quae  hic  omittenda  est, 
cholerae  forma  morbi,  vel  processus  uniuscujusque 
morbi,  post  quem  in  cadavere  ventriculus  forte  emolli- 
tus invenitur. 

Inconstantiae  illae  et  contradictiones  omnes , cum 
unoquoque  gastromalaciae  vitali  explicatione  plus  minus 
conjunctae  uno  ictu  evanescunt,  si  rationi  interpretandi 
tertiae,  mere  chemicae,  cadavericae  locus  conceditur. 
Atque  haec  quidem  sententia,  quae  sola  jam  dijudicanda 

superest,  desideratae  omnium  angustiarum,  supra  relata- 
rum explicandarum  elavem  continere  et  rationali  factorum 
dispositioni  maxime  videtur  idonea. 

Jam  illa  animadversio,  saepissime  eam  post  morbos 
diversissimos  inveniri,  ubi  nullum  plane  symptoma  syste- 
matis chylopoetici  affectionem  innuerat,  magnasque  deva- 
stationes suspicandas  dederat,  quae  in  cadavere  detege- 
bantur; obvenire  eandem  porro  in  hominibus  subito  in- 
terfectis, antea  plane  validis,  nec  minus  in  animalibus, 
in  cuniculis,  canibus,  piscibus,  non  praegresso  ullo  morbo, 
quae  res  ab  Huntero  saepissime  observatae  sunt,  cada- 
vericam  ejus  naturam  debebat  monstrare,  eoque  magis, 
quum  sine  exceptione  fere  fundus  ventriculi  affectus  es- 
set, ubi  in  situ  dorsali  vulgari  contenta  ventriculi  colli- 
guntur, et  hic  quidem  iis  nonnisi  locis  destructis,  quibus 
contentum  cum  membrana  mucosa  in  contactum  venerat. 

Experimentum  aliquod  Elsaesseri,  frequentiore  me- 
dicorum nosocomialium  maxime  repetitione  dignum  paene 
usque  ad  evidentiam  demonstrat,  mutatam  cadaveris,  in 
quo  ad  conficiendam  ventriculi  emollitionem  conditiones 
supponendae  videntur,  positionem  et  loci  mutationem  illius 
malaciae  provocare.  Infanti  enim  inter  symptomata  illa 
gastromalaciae  addicta  demortuo  situm  lateralem  praebe- 
bat, in  quo  eum  per  horas  XXIV  perseverare  sinebat. 
Sectio  tum  instituta  non  fundum  ventriculi,  ut  vulgo,  sed 
latus  ejus  dextrum,  finem  pyloricum  prorsus  gelatinose 
emollitum  exhibebat,  ubi  hoc  in  casu  contenta  pondus 
suum  sequentia  sese  collegerant,  dum  reliquae  ventriculi 
partes  normalem  suam  texturam  conservaverant. 

Gravioris  etiam  momenti  directa  experimenta  ad  sol- 
vendam quaestionem  eam  instituta,  an  ventriculi  emolliti 

contentum  vim  solutoriam,  pepticam  in  normales  maxime 
tunicas  ventriculi  exerceat. 

Jam  a priori  illud  erat  suspicandum,  quum  omnes 
in  eo  conditiones  digestioni  artificiali  idoneae  reperiantur, 
Camerero,  qui  primus  talia  experimenta  instituit,  in 
omnibus  casibus  contigit,  ut  frusta  ventriculi  vel  intesti- 
norum in  contento  illo  calefacto  jacentia  brevi  tempore 
tota  in  massam  illam  gelatinosam  mutaret,  quae  in  cada- 
veribus infantium  saepissime  occurrit. 

At  Elsaessero  primo  illud  quidem  debetur,  relatis 
penitioribus  gastromalaciae  processus  peptici  conditioni- 
bus comprobasse  ac  demonstrasse,  concurrentibus  illis 
emollitionem  ventriculi  post  mortem  e causis  physiolo- 
gicis provenire  oportere  et  vice  versa,  in  casibus  istis 
omnibus,  ubi  vulgo  emollitio  ita  inventa  est,  omnes  illas 
conditiones  verisimillime  vim  habuisse.  Elsaesser  pri- 
mus contentum  ventriculi  gastromalacium  artificiale  para- 
vit non  minus  efficax,  atque  idem  cum  illo  esse  probavit. 

Illius  scriptoris  gastromalaciae  processus  interpretatio, 
nisa  et  rationibus  statisticis  et  principiis  physiologicis 
et  experimentis  multifariam  ac  diligenter  institutis,  qua- 
rum rerum  accuratior  expositio  hic  mihi  non  permissa, 
haec  est,  quae  sequitur. 

Infantes,  quemadmodum  plurimis  casibus  constat,  ante 
mortem  lac,  pultem  farinaceam,  tubera  fructus  solani, 
omnino  substantias  amylum  vel  saccharum  continentes 
comederunt;  haec  quidem  per  longum  tempus  cum  ven- 
triculi parietibus  in  contactum  redacta  fermentationem 
acidam  patiuntur,  ubi  functione  ventriculi  laesa  digeri  non 
possunt.  Acidum  inde  effectum,  usque  sese  augens  vo- 
mitum acidum,  faeces  acidas  gignit.  Post  obitum  acidi 

ex  ciborum  reliquiis  formatio  majore  etiam  vi  continua- 
tur et  magna  hujus  acidi  quantitas  conjuncta  cum  pepsino 
vel  jam  secreto,  vel  in  glandulis  ventriculi  retento,  satis 
idonea  ad  provocandam  emollitionem  atque  perfectam 
denique  stomachi  resolutionem  vel  digestionem.  Nam 
omnes  conditiones  huic  rei  necessariae  datae:  acidum, 
pepsinum,  temperatura  satis  aucta,  quum,  id  quod  hoc 
postremum  attinet,  probatum  sit,  illam  quidem  in  ipso 
cadaverum  stomacho  jam  diutissime  relative  conservari, 
vel  frigido  adeo  circumdata  medio;  paullatim  enim  mi- 
nuitur horis  XII — XXIV7  ad  XX  circiter  gradus  R.,  quod 
temporis  spatium  ad  conficiendam  digestionem  satis  su- 
perque  sufficit.  Hunc  quidem  processum  ex  legibus  phy- 
siologicis oportet  provenire  in  unoquoque  cadavere  cujus- 
vis  generis  et  aetatis,  morbo  vel  praegresso  vel  non 
praegresso,  si  modo  conditiones  supra  descriptae  adsint, 
i.  e.  si  paullo  ante  mortem  substantiae  acidae  vel  acidae 
fermentationis  capaces  sufficiente  quantitate  comesae  nec 
dum  vomitae  sint. 

Haec  quidem  interpretatio  si  vera  et  apta,  contactu 
materiarum  fermentationis  acidae  capacium  per  longius 
tempus  cum  validarum  ventriculi  tunicarum  frustis  arte 
effecto  unam  eandemque  emollitionem  ac  digestionem  pro- 
venire oportebat.  Multiplicia  Elsaesseri  experimenta 
hanc  rem  perfectissime  comprobant.  Frusta  enim  illa 
cum  lacte  vel  solutione  saccharina  vel  amylacea  contacta 
in  medio  XXX0  R.  calido  posita,  brevi  tempore  (intra 
XII  enim  usque  XXIV  horas)  prorsus  mutabantur  in  mas- 
sam gelatinosam  vitreo  similem,  quam  supra  descripsimus. 

Nunc  quidem  reliqua  est  ejus  quaestionis  solutio,  cur 
gelat,  ventr.  emollit,  in  infantibus  maxime  I vel  II  anno- 

rum  frequens  sit  et  post  choleram  infantium  potissimum 
inveniatur,  quum  ei  rei  efficiendae  conditiones  frequentis- 
simae  sane  et  cujusvis  aetatis  cadaveribus  datae  sint.  Te- 
neritas certe  tunicarum  infantilium  gravissimum  quidem 
momentum  causale  hic  respici  debet,  quod  faciliorem 
earum  solutionem  summopere  juvat;  confirmatur  etiam 
hoc  quidem  Eis.  experimentis,  quum  lactentium  digestio 
tunicarum  ventr.  artificialis  semper  multo  breviori  tem- 
pore et  perfectius  quidem  efficeretur,  quam  rigidiores 
illae  infantium  aetate  provectiorum  vel  adultorum. 

Gravissima  autem  certe  causa  in  eo  posita  est,  quod 
in  ipsis  lactentibus  occasiones  processui  solutionis  ido- 
neae paullo  ante  relatae  facillime  possunt  accidere,  in 
adultis  autem  multo  sunt  rariores.  Lac  et  cibi  farinacei 
sola  fere  lactentium  nutrimenta,  et  illud  quidem  infantibus 
ob  sitim  in  cholera  ad  finem  vitae  usque  vehementissi- 
mam,  continuam  ferme  semper  porrigitur.  Ambo  autem 
post  obitum  contentum  ventriculi  relinquunt,  emollitioni 
et  digestioni  maxime  ac  perfectissime  idoneum. 

Et  revera,  quemadmodum  non  satis  possum  repetere, 
acidum  vel  lac  coagulatum  plurimum  redolens  contentum 
|in  stomacho  emollito  nunquam  desideratur,  ni  forte  jam 
iex  foramine  perforato  in  cavum  abdominis  transierit.  Ubi 
autem  in  adultorum  cadaveribus  simile  contentum  aderat,* 
quorum  exemplorum  Eis.  complurium  mentionem  facit, 
emollitio  item  non  defuit. 

Num  post  ipsam  choleram  infantium  ventriculus  sae- 
pius emollitus  reperiatur,  quam  post  alios  lactentium  mor- 
bos, haec  res  accuratissimis  rationibus  statisticis  jam  de- 
terminanda atque  illustranda.  Quae  ad  hoc  tempus  usque 
valuit  opinio  affirmatica,  in  ea  re  fortasse  causam  ac 

radicem  habet,  quod  hic  morbus  frequentissimus  relative 
omnino  permagnam  tabulae  secatoriae  cadaverum  nume- 
rum suggerit  et  quod  illo  in  infante  vivente  a medicis 
supposito  ventriculus  accuratius  explorari  ac  pervestigari 
solet,  quam  alias,  ubi  de  gastromalacia  ne  suspicio  est 
quidem. 

Nonnisi  accurata  autem  permultorum  infantium  cada- 
verum disquisitione  opus  esse,  ut  mutatio  illa  ventriculi 
saepissime  inveniatur,  iterum  comprobationes  Eis.  stati- 
sticae  demonstrant.  Hic  in  XXXVIII  infantium  sectio- 
nibus sine  ullo  delectu  institutis  XXIV  ventriculos  emol- 
litos reperit;  de  centum  igitur  LXIII;  atque  ex  his  qui- 
dem XXIV  infantibus  XIV  morbis  cerebri  vel  pulmonum 
erant  defuncti  sine  affectione  ulla  ventric.  vel  tubi  inte- 
stinalis; IV  tantum  gastromalaciae,  ut  ita  dicam,  sympto- 
matibus, quae  vero  in  III  casibus  affuerant,  ubi  postea 
ventriculus  plane  integer  erat. 

Jam  satis  apertum  sane  est,  in  rationibus  statisticis 
instituendis  his  quidem  numeris  maxime  exilibus  gravius 
momentum  ac  pondus  inesse  non  posse.  Si  comproba- 
retur autem  sectionum  multis  millibus  collatis  gastroma- 
laciam  nihil  esse  aliud,  quam  processum  chemicum  post 
mortem  demum  provenientem,  ex  conditionibus  perquam 
fortuitis  pendentem:  singularis  hoc  quidem  esset  ad  pa- 
thologiam  momenti;  nec  amplius  opera  et  oleum  perde- 
retur ad  curandam  telae  metamorphosin  abnormem,  quae 
per  vitam  neutiquam  adest,  et  libri  nostri  pathologici  di- 
dactici  materiis  nondum  dispositis  atque  ordinatis  ditis- 
simi, amitterent  sane  morbum,  sed  veritate  ac  simplicitate 
aliquantulum  saltem  augerentur  et  crescerent. 

de  Celsi  libris,  de  pathologia  generali,  de  historia  medicinae; 

ptogamis;  Cei.  Beneke  de  logice  et  psychologia;  Cei. 

mineralogia;  111.  Schlemm  de  osteologia,  de  syndesmologia, 
de  splanchnologia,  de  anatomia  organorum  sensuum;  111. 
Mueller  de  anatomia  universa,  pathologica,  comparata,  de 
physiologia;  Cei.  Eck  de  physiologia,  de  semiotice,  de  the- 
rapia generali,  de  morbis  contagiosis,  de  morbis  simulatis  et 
dissimulatis;  Exp.  Bruecke  de  histologia  microscopica ; 111. 

et  Beat.  Wagner  de  pathologia  et  therapia  speciali;  111. 
Horn  de  morbis  psychicis;  111.  Juengken  de  chirurgia 
speciali;  111.  C asper  de  arte  formulas  medicas  rite  concin- 
nandi, de  medicina  forensi;  Cei.  Troschel  de  ossibus  fractis 
et  luxatis,  de  arte  fascias  rite  imponendi;  Cei.  Boehm  de 
aciurgia;  111.  Schmidt  de  arte  obstetricia;  Cei.  Lauer  de 
medicina  militari. 

Practicis  exercitationibus  me  instituerunt  111.  Mueller  et 
Schlemm  arte  cadavera  rite  secandi,  Cei.  Troschel  arte 

Quibus  omnibus  viris,  optime  de  me  meritis,  quam  pos- 
sum maximas  ago  semperque  habebo  gratias. 

Jam  vero  tentaminibus,  tam  philosophico  quam  medico, 
nec  minus  examine  rigoroso  coram  Gratioso  Medicorum  Or- 
dine rite  superatis,  spero  fore,  ut  dissertatione  thesibusque 
publice  defensis,  summi  in  medicina  et  chirurgia  honores 
mihi  rite  tribuantur. 


THESES. 

1.  Gastromalacia  non  est  morbus,  sed  chemicus 
processus  nonnisi  post  mortem  proveniens. 

2.  Diaeta  in  multis  morbis  efficacior  quam  medi- 
camenta. 

3.  Medicum  ipsum  bene  valere  oportet. 

4.  Musica  medicamentum  efficacissimum. 

5.  Medicus  philosophus  sit  necesse  est; 


